Man glo na dood gelok na advertensie op internetŉ 21-jarige man van Bellville is vermoedelik in ŉ lokval gelei, ontvoer en vermoor nadat hy op die internet geadverteer het. Die Burger berig dat Olwyn Cowley se lyk Vrydagoggend naby Monwabisi-strand gevind is met twee skietwonde in die kop. Cowley het glo sy motor, ŉ BMW 325 ti, verlede maand op Gumtree vir R60 000 adverteer. Hy het Donderdagmiddag drie mans wat glo belanggestel het om die motor te koop by ŉ vulstasie ontmoet. Cowley is na bewering deur die mans ontvoer en vermoor. Sy BMW is later in Mitchells Plain gevind. Drie verdagtes is intussen in verband met die voorval in hegtenis geneem. Cowley het glo gespaar om ingenieurswese te studeer. Hy word deur sy ma oorleef. Boodskappe van medelye het gister op Cowley se Facebook-blad ingestroom. Lees meer hier.